Διερεύνηση επιπτώσεων των συνηθειών και της στέρησης του ύπνου στην εμφάνιση μεταβολικών και αιματολογικών διαταραχών
Authors: Ασπρομούργου Κωνσταντίνα 
Published: August 2023

Εισαγωγή: Ο ύπνος είναι μια σημαντική διαδικασία και η απουσία του, ή οι διαταραχές του, μπορούν να οδηγήσουν στην εμφάνιση αιματολογικών, μεταβολικών και ενδοκρινικών διαταραχών με σοβαρές επιπτώσεις στην υγεία. Σκοπός: Να μελετηθούν και να διερευνηθούν οι συνήθειες του ύπνου και του τρόπου ζωής, σε ενήλικες εργαζόμενους με κυκλικό ή χωρίς κυκλικό ωράριο εργασίας και σε παιδιά και να γίνει συσχέτιση τους με τους αιματολογικούς και βιοχημικούς τους δείκτες. Να διερευνηθεί η συσχέτιση μεταξύ των διατροφικών συνηθειών και των συνηθειών του ύπνου. Επίσης να διερευνηθεί η επίδραση μιας παρέμβασης αλλαγής στις συνήθειες του ύπνου και πώς αυτή συσχετίζεται με τον κίνδυνο εμφάνισης αιματολογικών και μεταβολικών διαταραχών. Μεθοδολογία: Χρησιμοποιήθηκε ερωτηματολόγιο, στο οποίο καταγράφηκαν οι συνήθειες του ύπνου και οι διατροφικές συνήθειες. Προηγήθηκε πιλοτική φάση της μελέτης, και διερευνήθηκε η αξιοπιστία και η εγκυρότητα του. Συμπληρώθηκε από 354 ενήλικες και παιδιά και αντλήθηκαν πληροφορίες, για τους βιοχημικούς και αιματολογικούς δείκτες, στο ίδιο χρονικό διάστημα. Οι ενήλικες χωρίστηκαν σε δύο ομάδες με γνώμονα την νυχτερινή εργασία. Πραγματοποιήθηκε επίσης μελέτη παρέμβασης, σε ομάδες συμμετεχόντων, οι οποίοι τροποποίησαν τις συνήθειες του ύπνου τους, ώστε να μετρηθούν οι δείκτες νοσηρότητας πριν και μετά την παρέμβαση. Οι παρεμβάσεις αφορούσαν την τροποποίηση στην ώρα κατάκλισης, την ύπαρξη φωτός, χαλαρωτικής και ροκ μουσικής κατά τη διάρκεια του ύπνου, για επτά ημέρες. Έγιναν λήψεις αίματος πριν και μετά την κάθε παρέμβαση. Αποτελέσματα: Τα ερωτηματολόγια έχουν πολύ ικανοποιητικές ιδιότητες αποτύπωσης του ύπνου και της διατροφής, τόσο όσον αφορά στην αξιοπιστία όσο και στην εγκυρότητα. Βρέθηκε ότι οι εργαζόμενοι με κυκλικό ωράριο κοιμόντουσαν πιο αργά και είχαν κατά μέσο όρο μικρότερη διάρκεια ύπνου, (p:0,004). Επίσης είχαν πιο αυξημένες τιμές σιδήρου (p:0,042), οι οποίες συνδέονται με τη φλεγμονώδη απόκριση και πιο μειωμένες τιμές ηλεκτρολυτών υποδηλώνοντας την απορρύθμιση της ομοιόστασης τους, η οποία εξαρτάται από τους κιρκάδιους ρυθμούς. Τέλος οι συνήθειες του ύπνου, προέκυψε ότι συσχετίζονται (p≤0,05), με τη γλυκόζη νηστείας, τους δείκτες φλεγμονής (CRP), το λιπιδαιμικό προφίλ (χοληστερόλη, τριγλυκερίδια, HDL, LDL) και τα ερυθρά αιμοσφαίρια.Όσον αφορά την παρέμβαση, διαπιστώθηκε μείωση των επιπέδων γλυκόζης (p<0,01), στην ομάδα που κοιμήθηκε με φως, αλλά αύξηση των επιπέδων της όταν άκουγαν ροκ μουσική όυαν κοιμόντουσαν. Τα επίπεδα CRP μειώθηκαν μετά το τέλος της παρέμβασης, τόσο στους συμμετέχοντες που κοιμήθηκαν με αναμμένο φως (p:0,013), όσο και σε εκείνους που κοιμήθηκαν ακούγοντας χαλαρωτική μουσική (p:<0,001). Τα τριγλυκερίδια (p:0,004) και η ολική χολερυθρίνη (p:0,020), παρουσίασαν αύξηση της μέσης τιμής στην ομάδα που κοιμήθηκε ακούγοντας ροκ μουσική. Τέλος διαπιστώθηκε ότι η εργασία με βάρδιες επηρεάζει και τις διατροφικές συνήθειες. Όμως και οι διατροφικές συνήθειες βρέθηκε ότι επηρεάζουν τον ύπνο. Συμπεράσματα: Οι συνήθειες του σύγχρονου τρόπου ζωής, η έκθεση σε παράγοντες που επηρεάζουν την ποιότητα του ύπνου και η υιοθέτηση ανθυγιεινών τρόπων διατροφής, έχουν αντίκτυπο στην σωματική, ψυχολογική και πνευματική υγεία.